**Általános indokolás**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kat.) 46. § (4) bekezdése értelmében:

*„Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”*

A rendelet megalkotása nem tartozik a Kat. 46. § (4) bekezdésében foglalt azon körbe, melyek esetében a törvény a rendelet elfogadását veszélyhelyzetben korlátozza. A Kat. hivatkozott rendelkezési szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

A Kat. hivatkozott felhatalmazása alapján a képviselő-testület rendeletalkotási kizárólagos hatáskörét is a polgármester gyakorolja kihirdetett veszélyhelyzetben.

Az új típusú koronavírus terjedése elleni védekezés hasznos eszköze, ha a száj- és orrnyílását minél több, másokkal találkozó személy eltakarja. Az egyszerű maszkkal vagy sállal való eltakarás nem jelent száz százalékos védelmet, ugyanakkor jelentősen enyhíti a vírus átadásának veszélyét.

Mivel a maszkviselésre nincs országos hatályú jogszabály, ezért elkészítésre került a település lakosságára vonatkozó, fenti tárgyú rendelet tervezete.

**Előzetes hatásvizsgálat**

A jogalkotásról szóló 2010. évi CXXX. törvény (a továbbiakban: Jat.) 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit, Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A tervezett jogszabály jelentősnek ítélt hatásai:

*- társadalmi hatása:* nincs.

*- gazdasági, költségvetési hatása:* minimális kiadást jelentett az önkormányzat által elkészített és kiosztott maszkok költsége.

*- környezeti, egészségi következménye:* a rendelet tervezet célja az emberek egészségének megóvása.

*- adminisztratív terheket befolyásoló hatása:* minimális adminisztratív teher jelentkezik.

*- a jogszabály megalkotásának szükségessége, elmaradásának várható következménye:* a rendelet megalkotásának elmaradása semmiféle következménnyel nem jár, azonban megalkotása szükséges az állampolgárok egészségének megóvása érdekében.

*- a jogszabály alkalmazásához szükséges személyi, szervezeti, tárgyi és pénzügyi feltételek:* a rendelet módosítás a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli, a szükséges feltételek rendelkezésre állnak.

**Részletes indokolás**

*az 1. §-hoz*

A rendelet területi és személyi hatályát állapítja meg.

*a 2. §-hoz*

A maszk használatra vonatkozó szabályokat tartalmazza.

*a 3. §-hoz*

Hatályba léptető és hatályon kívül helyező rendelkezést tartalmaz.